CELEX: 
Language: sl
Date: 2016-12-05 00:00:00
Title: DELEGIRANA UREDBA KOMISIJE (EU) …/… o spremembi Priloge II k Uredbi (EU) št. 978/2012 Evropskega parlamenta in Sveta o uporabi sheme splošnih tarifnih preferencialov

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Splošna shema preferencialov EU od leta 1971 države v razvoju podpira pri njihovih prizadevanjih za zmanjšanje revščine ter spodbujanje dobrega upravljanja in trajnostnega razvoja z zagotavljanjem prednostnega dostopa do trga Unije, s čimer jim posledično pomaga ustvarjati dodaten prihodek prek mednarodne trgovine. Pravni okvir za izvajanje splošne sheme preferencialov („GSP“) je Uredba (EU) št. 978/2012 Evropskega parlamenta in Sveta
                  1
               . Ta je bila oblikovana tako, da se GSP osredotoča na tiste države v razvoju, ki najbolj potrebujejo pomoč, tj. najmanj razvite države ter druge države z nizkim in nižjim srednjim dohodkom, kar odraža trenutne svetovne razmere na področju ekonomije in trgovine. 
            
            
               Seznam držav upravičenk do GSP je določen v Prilogi II k Uredbi (EU) št. 978/2012. V skladu s členom 5(2) Uredbe (EU) št. 978/2012 Komisija do 1. januarja vsako leto pregleda Prilogo II. Pregled bi moral upoštevati spremembe gospodarskih, razvojnih ali trgovinskih razmer v državah upravičenkah. 
            
            
               Člen 4(1)(b) Uredbe (EU) št. 978/2012 določa, da GSP ne bi smel vključevati držav v razvoju, ki uživajo ugodnosti režima preferencialnega dostopa do trga Unije, ki zagotavlja enake ali boljše tarifne preferenciale kot GSP za praktično celotno trgovino. 
            
            
               Poleg tega člen 5(2)(b) Uredbe (EU) št. 978/2012 določa, da če je država začela uporabljati režim preferencialnega dostopa do trga, bi se GSP moral zagotavljati še dve leti po začetku uporabe režima preferencialnega dostopa do trga. 
            
            
               EU in Ukrajina sta 27. junija 2014 vzpostavili poglobljeno in celovito prostotrgovinsko območje (DCFTA – Deep and Comprehensive Free Trade Area) kot del širšega pridružitvenega sporazuma. DCFTA se je začelo začasno uporabljati od 1. januarja 2016. Zato Ukrajina od 1. januarja 2018 ne bi smela več uživati ugodnosti preferencialov GSP, kar je treba upoštevati v Prilogi II. 
            
            
               Člen 4(1)(a) uredbe o GSP določa, da država, ki jo Svetovna banka tri zaporedna leta uvrsti med države z visokim ali višjim srednjim dohodkom, ne bi smela uživati ugodnosti splošnega režima GSP. V skladu s členom 5(2)(a) uredbe o GSP bi se sklep o črtanju države upravičenke s seznama držav upravičenk do GSP moral začeti uporabljati eno leto po začetku veljavnosti navedenega sklepa. 
            
            
               Svetovna banka je v letih 2013, 2014 in 2015 Tongo uvrstila med države z višjim srednjim dohodkom. Zato je bila Tonga od 1. januarja 2017 črtana iz Priloge II z Delegirano uredbo Komisije (EU) 2015/1979 z dne 28. avgusta 2015 o spremembi prilog II, III in IV k Uredbi (EU) št. 978/2012 Evropskega parlamenta in Sveta o uporabi sheme splošnih tarifnih preferencialov
                  2
               . 
            
            
               V letu 2016 je Svetovna banka Tongo uvrstila med države z nižjim srednjim dohodkom. Zato bi bilo treba Tongo ponovno vnesti v Prilogo II Uredbe (EU) št. 978/2012.
            
            
               2.POSVETOVANJA PRED SPREJETJEM AKTA
            
            
               V skladu z odstavkom 4 skupnega dogovora o delegiranih aktih med Evropskim parlamentom, Svetom in Evropsko komisijo so bila o tem delegiranem aktu opravljena ustrezna in pregledna posvetovanja, tudi na ravni strokovnjakov. Posvetovanje s skupino strokovnjakov Komisije za splošno shemo preferencialov je bilo opravljeno na sestankih, organiziranih 27. aprila in 27. septembra 2016.
            
            
               3.PRAVNI ELEMENTI DELEGIRANEGA AKTA
            
            
               Komisija je s členom 5(3) Uredbe (EU) št. 978/2012 pooblaščena, da sprejema delegirane akte za spreminjanje Priloge II k navedeni uredbi.
            
            
               Ukrajino bi bilo treba črtati iz Priloge II k Uredbi (EU) št. 978/2012 z začetkom uporabe 1. januarja 2018. 
            
            
               Tongo bi bilo treba ponovno vnesti v Prilogo II k Uredbi (EU) št. 978/2012 z začetkom uporabe 1. januarja 2017.
            
            
               DELEGIRANA UREDBA KOMISIJE (EU) …/…
            
            
               z dne 5.12.2016
            
            
               o spremembi Priloge II k Uredbi (EU) št. 978/2012 Evropskega parlamenta in Sveta o uporabi sheme splošnih tarifnih preferencialov 
            
         
         
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008
                  3
                ter zlasti člena 5(3) Uredbe, 
            
            
               ob upoštevanju naslednjega:
            
            
               (1)Člen 4 Uredbe (EU) št. 978/2012 določa merila za dodelitev tarifnih preferencialov v okviru splošnega režima splošne sheme preferencialov („GSP“). 
            
            
               (2)Točki (a) in (b) člena 4(1) Uredbe (EU) št. 978/2012 določata, da država, ki jo Svetovna banka tri zaporedna leta uvrsti med države z visokim ali višjim srednjim dohodkom ali ki uživa ugodnosti režima preferencialnega dostopa do trga, ki zagotavlja enake ali boljše tarifne preferenciale kot GSP za praktično celotno trgovino, ne bi smela uživati ugodnosti GSP.
            
            
               (3)Seznam držav upravičenk do splošnega režima GSP iz točke (a) člena 1(2) Uredbe (EU) št. 978/2012 je določen v Prilogi II k navedeni uredbi. Člen 5(2) Uredbe (EU) št. 978/2012 določa, da se Priloga II pregleda vsako leto do 1. januarja. Pregled bi moral upoštevati spremembe gospodarskih, razvojnih ali trgovinskih razmer v državah upravičenkah v skladu z merili iz člena 4. 
            
            
               (4)V skladu s členom 5(2) Uredbe (EU) št. 978/2012 je treba državi upravičenki do GSP in gospodarskim subjektom zagotoviti dovolj časa za ustrezno prilagoditev spremembi statusa države na podlagi GSP. Zato se mora režim GSP v skladu s členom 4(1)(a) nadaljevati še eno leto po začetku veljavnosti spremembe statusa države, v skladu s členom 4(1)(b) pa dve leti po začetku uporabe režima preferencialnega dostopa do trga.
            
            
               (5)Svetovna banka je v letih 2013, 2014 in 2015 Tongo uvrstila med države z višjim srednjim dohodkom. Zato je bila Tonga od 1. januarja 2017 z Delegirano uredbo Komisije (EU) št. 2015/1979
                  4
                črtana s seznama držav upravičenk do GSP iz Priloge II k Uredbi (EU) št. 978/2012. V letu 2016 pa je Svetovna banka Tongo uvrstila kot državo z nižjim srednjim dohodkom. Zato bi bilo treba Tongo ponovno uvrstiti v Prilogo II k Uredbi (EU) št. 978/2012 z začetkom uporabe 1. januarja 2017. 
            
            
               (6)Izvajanje poglobljenega in celovitega območja proste trgovine („DCFTA“), ki sta ga podpisali Unija in Ukrajina 27. junija 2014 kot del njunega širšega pridružitvenega sporazuma, se začasno uporablja od 1. januarja 2016. Ker zagotavlja DCFTA boljše tarifne preferenciale kot GSP za praktično celotno trgovino, bi bilo treba Ukrajino črtati s seznama držav upravičenk do GSP v Prilogi II z začetkom uporabe 1. januarja 2018 –
            
            
               SPREJELA NASLEDNJO UREDBO:
            
            
               Člen 1
            
            
               Spremembe Uredbe (EU) št. 978/2012
            
            
               Priloga II k Uredbi (EU) št. 978/2012 se spremeni:
            
            
               (1)v stolpca A oziroma B se vstavita naslednja abecedna oznaka in ustrezna država:
            
            
                     
                        TO
                     
                  
                  
                     
                        Tonga
                     
                  
               
               (2)iz stolpcev A oziroma B se črtata naslednja abecedna oznaka in ustrezna država:
            
            
                     
                        UA
                     
                  
                  
                     
                        Ukrajina
                     
                  
               
               Člen 2
            
            
               Začetek veljavnosti in uporaba
            
         
         
            
               Ta uredba začne veljati dan po objavi v Uradnem listu Evropske unije.
            
            
               Člen 1(1) se uporablja od 1. januarja 2017.
            
            
               Člen 1(2) se uporablja od 1. januarja 2018.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 5.12.2016
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 303, 31.10.2012, str. 1.
               
               
                  
                     (2)
                  
                        UL L 289, 5.11.2015, str. 3.
               
               
                  
                     (3)
                  
                        UL L 303, 31.10.2012, str. 1.
               
               
                  
                     (4)
                  
                        Delegirana uredba Komisije (EU) št. 2015/1979 z dne 28. avgusta 2015 o spremembi prilog II, III in IV k Uredbi (EU) št. 978/2012 Evropskega parlamenta in Sveta o uporabi sheme splošnih tarifnih preferencialov (UL L 289, 5.11.2015, str. 3).